自蜀江至洞庭湖口有感而作
作者：白居易
朝代：唐

paragraphs: 江從西南來，浩浩無旦夕。
長波逐若瀉，連山鑿如劈。
千年不壅潰，萬姓無墊溺。
不爾民爲魚，大哉禹之績。
導岷既艱遠，距海無咫尺。
胡爲不訖功，餘水斯委積。
洞庭與青草，大小兩相敵。
混合萬丈深，淼茫千里白。
每歲秋夏時，浩大吞七澤。
水族窟穴多，農人土地窄。
我今尚嗟歎，禹豈不愛惜。
邈未究其由，想古觀遺跡。
疑此苗人頑，恃險不終役。
帝亦無奈何，留患與今昔。
水流天地內，如身有血脈。
滯則爲疽疣，治之在鍼石。
安得禹復生，爲唐水官伯。
手提倚天劒，重來親指畫。
疏河似翦紙，決壅同裂帛。
滲作膏腴田，蹋平魚鼈宅。
龍宮變閭里，水府生禾麥。
坐添百萬戶，書我司徒籍。